
AZ OSTEOARTHRITIS MICRO-RHEOLOGIAI ÉS MICROCIRCULATIÓS PARAMÉTEREKRE KIFEJTETT HATÁSÁNAK VIZSGÁLATA EGÉRBEN

Bevezetés: A krónikus ízületi gyulladás következtében kialakuló osteoarthrosis (OA) egy
gyógyíthatatlan ízületi betegség, amelyet irreverzibilis porcdegeneráció és a csontszerkezet
változásai jellemeznek. Az izomgyengeség és az immobilitás hozzájárul a betegség
súlyosbodásához, és a m. quadriceps femoris gyengesége a betegség korai diagnosztikai
markere lehet. Jelenleg kevés adat áll rendelkezésre az OA microcirculatiós és micro-
rheologiai aspektusairól. Kutatás célja az alsó végtag microcirculatiójának és micro-
rheologiai paramétereinek vizsgálata volt OA, áloperált kontroll és hypermuscularis
egérmodellekben.
Módszerek: A kísérletben (regisztrációs száma: 17/2023/DEMÁB) azonos korú kontroll
C57BL/6 (BL6; 29,15±0,84g) és hypermuscularis (MSTN; 43,41±3,14g) egereket
vizsgáltunk. A műtéti protokoll során az ízületi tok megnyitásával áloperált (Sham), a
medialis meniscus destabilizációval pedig OA csoportokat hoztunk létre. Az operációt
követően a kóros változások feltárása érdekében az állatokat a kollaborációban (DE ÁOK
Élettani Intézet) végzett utánkövetés végén, a 4. héten vizsgáltuk. Analízisünk Braedius
Cytocam kamerával végzett mikrokeringési méréseket (m. biceps femoris) és terminális
vérmintavételt (haematologiai és haemorheologiai paraméterek) foglalt magában.
Eredmények: A haematologiai paraméterek közül a fehérvérsejtszám (14,08±0,99 G/l),
MCH (17,85±0,3 pg) és MCHC (30,35±1,27 pg) szignifikánsan magasabb volt (p<0,05) a
BL6 OA csoportban az áloperált állatokhoz képest (5,45±0,93 G/l; 16,1±0,41 pg; 29,2±0,69
pg). A vörösvérsejt aggregatio paraméterei esetén az áloperált csoporthoz viszonyítva az
MSTN OA csoportban szignifikáns csökkenés (M 5s: 1,1±0,5 vs 0,3±0,1, M 10s:
3,1±1,8±0,7±0,2), míg a BL6 OA csoportnál szignifikáns emelkedés (M 5s: 1,0±0,5 vs
2,1±0,3, M1 5s: 0,9±0,1 vs 1,7±0,1) volt megfigyelhető. A microcirculatiós adatok esetén
a capillarisok átmérője, denzitása és a De Backer's pontozási rendszer alapján mért értéke
alacsonyabb volt az OA csoportok esetén.
Következtetések: Az alkalmazott modell a vizsgált haematologiai, haemorheologiai
paraméterek esetén elsődlegesen a kontroll csoportban okozott eltérést, míg a
mikrokeringési paraméterek változása a hypermuscularis csoportban volt kifejezettebb. A
vizsgált egértörzsek esetén, a modell hatására adott eltérő válaszreakciók további
vizsgálatokra ösztönöznek.



